b'\n_START_ARTICLE_\nD\xc5\xbeord\xc5\xbeas Balabu\xc5\xa1ka\n_START_PARAGRAPH_\nD\xc5\xbeord\xc5\xbeas (Gregorijus) Balabu\xc5\xa1ka (1912 m. gruod\xc5\xbeio 9 d. \xe2\x80\x93 1975 m. gruod\xc5\xbeio 5 d.) \xe2\x80\x93 garsus rus\xc5\xb3 kilm\xc4\x97s biliardo lazd\xc5\xb3 gamintojas, dar vadinamas \xe2\x80\x9ebiliardo lazd\xc5\xb3 Stradivarijumi\xe2\x80\x9c.\n_START_SECTION_\nAnkstyvasis gyvenimas\n_START_PARAGRAPH_\nGregorijus Balabu\xc5\xa1ka gim\xc4\x97 1912 m. gruod\xc5\xbeio 9 d. Rusijoje ir emigravo \xc4\xaf Jungtines Amerikos Valstijas 1924 metais. Visa \xc5\xa1eima, t\xc4\x97vai Antonas ir Natalija bei jaunesnioji sesuo Marija, apsistojo Niujorke. Kaip da\xc5\xbenai atsitikdavo tokiais atvejais, emigracijos tarnybos tarnautojai pakeit\xc4\x97 jo vard\xc4\x85 i\xc5\xa1 Gregorijaus \xc4\xaf D\xc5\xbeord\xc5\xbe\xc4\x85._NEWLINE_I\xc5\xa1 prad\xc5\xbei\xc5\xb3 jis dirbo medini\xc5\xb3 \xc5\xbeaisl\xc5\xb3 gamintoju Manhetene, o v\xc4\x97liau prad\xc4\x97jo gaminti vaiki\xc5\xa1kus baldus. Ten dirbdamas jis neteko vidurinio pir\xc5\xa1to ir j\xc4\xaf pakeit\xc4\x97 plasmasiniu taip meistri\xc5\xa1kai, kad net draugai ilg\xc4\x85 laik\xc4\x85 to nepasteb\xc4\x97jo._NEWLINE_Netrukus jis susipa\xc5\xbeino su savo b\xc5\xabsim\xc4\x85ja \xc5\xbemona D\xc5\xbeozefina, kuri\xc4\x85 ved\xc4\x97 1941 m. D\xc5\xbeozefina ir Gregorijus susilauk\xc4\x97 dviej\xc5\xb3 s\xc5\xabn\xc5\xb3 \xe2\x80\x93 Gregorijaus ir D\xc5\xbeord\xc5\xbeo, abu pavadinti pagal t\xc4\x97v\xc4\x85._NEWLINE_Jis buvo apib\xc5\xabdinamas kaip ramus, gan u\xc5\xbesidar\xc4\x99s \xc5\xbemogus.\n_START_SECTION_\nKarjera\n_START_PARAGRAPH_\nNors darbas ir \xc5\xa1eima at\xc4\x97m\xc4\x97 daug laiko, Balabu\xc5\xa1ka buvo aistringas biliardo \xc5\xbeaid\xc4\x97jas ir da\xc5\xbenai dalyvaudavo rungtyn\xc4\x97se. 1959 m. su savo partneriu jis \xc4\xafsigijo biliardo sal\xc4\x99 ir jam kartais tekdavo taisyti biliardo lazdas. Netrukus jam kilo id\xc4\x97ja pa\xc4\x8diam gaminti lazdas._NEWLINE_1959 met\xc5\xb3 pabaigoje Balabu\xc5\xa1ka jau tur\xc4\x97jo padar\xc4\x99s keliolika lazd\xc5\xb3, dauguma i\xc5\xa1 kuri\xc5\xb3 buvo atiduota draugams kaip kal\xc4\x97din\xc4\x97s dovanos. Netrukus jam prad\xc4\x97jo eiti u\xc5\xbesakymai. Pirm\xc4\x85sias lazdas jis gamino pagal tuo metu populiarios kompanijos Brunswick \xe2\x80\x93 Balke \xe2\x80\x93 Collender lazdas. Tuo metu rinkoje buvo labai ma\xc5\xbeai priva\xc4\x8di\xc5\xb3 gamintoj\xc5\xb3, da\xc5\xbeniausiai lazdos buvo gaminamos dideli\xc5\xb3 kompanij\xc5\xb3._NEWLINE_1959\xe2\x80\x931962 m. Balabu\xc5\xa1ka pagamindavo apie 20 \xe2\x80\x93 30 lazd\xc5\xb3 per metus dirbdamas laisvu laiku. Baigiantis 1962 metams jis tur\xc4\x97jo daugiau u\xc5\xbesakym\xc5\xb3, nei gal\xc4\x97jo \xc4\xafvykdyti. Balabu\xc5\xa1ka pavert\xc4\x97 savo gara\xc5\xbe\xc4\x85 \xc4\xaf dirbtuves ir 1964 m. prad\xc4\x97jo dirbti pilnu paj\xc4\x97gumu._NEWLINE_Kitaip nei stambios \xc4\xafmon\xc4\x97s, Balabu\xc5\xa1ka steng\xc4\x97si kiekvien\xc4\x85 lazd\xc4\x85 i\xc5\xa1dirbti kuo tobuliau. Balabu\xc5\xa1ka buvo inovatorius lazd\xc5\xb3 dizaine. Jo padarytos lazdos nebuvo gausiai i\xc5\xa1puo\xc5\xa1tos, ta\xc4\x8diau jo technika netrukus tapo standartu toje srityje.\n_START_SECTION_\nBalabu\xc5\xa1kos legendos atsiradimas\n_START_PARAGRAPH_\nBalabu\xc5\xa1ka mir\xc4\x97 1975 m., b\xc5\xabdamas 63 met\xc5\xb3. Po mirties jo atminimas buvo \xc4\xafam\xc5\xbeintas Amerikos biliardo lazd\xc5\xb3 gamintoj\xc5\xb3 Garb\xc4\x97s sienoje._NEWLINE_Yra paskai\xc4\x8diuota, kad Balabu\xc5\xa1ka per vis\xc4\x85 savo gyvenim\xc4\x85 pagamino apie 1000 ar 1200 lazd\xc5\xb3. Tiesa, septinto de\xc5\xa1imtme\xc4\x8dio viduryje rinkoje pasirod\xc4\x97 falsifikuot\xc5\xb3 "balabu\xc5\xa1k\xc5\xb3"._NEWLINE_Nors Balabu\xc5\xa1ka ir jo lazdos buvo gan gerai \xc5\xbeinomos tarp kolekcionieri\xc5\xb3, labiausiai jas i\xc5\xa1populiarino 1986 m. filmas "Pinig\xc5\xb3 spalva" (angl. "The Color of Money"). \xc5\xa0iame filme yra scena, kai Vincentas Lauria (aktorius Tom Cruise) paima lazd\xc4\x85 \xc4\xaf rankas ir negal\xc4\x97damas patik\xc4\x97ti savo akimis, klausia "ar tai balabu\xc5\xa1ka"? Po \xc5\xa1io filmo balabu\xc5\xa1kos tapo gerai \xc5\xbeinomos publikai kaip labai vertinamos ir retai sutinkamos lazdos._NEWLINE_Aukcionuose balabu\xc5\xa1kos parduodamos u\xc5\xbe didel\xc4\x99 kain\xc4\x85. Be kita ko, egzistuoja t\xc5\xabkstan\xc4\x8diai padirbt\xc5\xb3 balabu\xc5\xa1k\xc5\xb3, ir net jos, jei gerai i\xc5\xa1silaikiusios, yra gan vertingos. \xc5\xa0iuo metu balabu\xc5\xa1kas gamina viena Amerikos kompanija, kuri nusipirko autoryst\xc4\x97s teises i\xc5\xa1 Balabu\xc5\xa1kos \xc5\xa1eimos.'